Sa tasca

Da una craba bianca, murrazzina
morta in su monte, a mie nd’han tiradu;
cun mannos rustos sa morte han festadu,
ca fit rassa che bestia polchina.

Deo ancora calda e modde modde
benzei a un alinu appicada,
e pius tardu bene imboligada
mind’attein’a bidda ind’unu fodde.

Sa mere e domo m’etteit sale
a punzos mannos in dogni pinniga
pro chi bremes o muscas o frumiga
non m’essen imbestidu e fattu male.

Sutta de cussa forte salidura
istei in friscu ind’unu sutt’iscala
finzas a perder cudda puzza mala,
propria de sa craba in curridura.

Cando m’intreit a puntu su sale
e perdei su primu bruttu odore
a nou m’istireit su pastore
torrendimi a s’istadu naturale.

Mi leit ancora umida e salida
e cund’una lepuzza istrint’in manu
sezid’in terra a pianu a pianu
mi deit bene bene un’ispilida.

Sa bianca murrazza lana mia
ruiat che i s’elva frazigada;
mi deit una bella samunada
pro esset pronta pro sa conciaria.

Candida diventei, modde e lisa
comente tela, paria un’incantu.
Tottus mi naraian pro vantu
chi podia servire pro camisa.

M’attunduleit cun abile manu
unu ezzu cun poddighes d’attalzu
cosindemi cun duru corrialzu
a puntos fittos pianu pianu.

M’armeit de armugoddos de vitellu
e de corrias pro sa cunzadura.
Bene sestada cun arte e misura
fia de tantas tascas su modellu.

Mai no hap’a ponner’in olvidu
su die chi una giovana bagiana
cun sa cara gentile e risulana
mi unpreit de pane saboridu

E casu nou a fragu de aspridda.
In palas de unu giovanu pastore
ch’in pes giughiat alas de istore
sa prima orta esseia da idda

A currer’in sos montes s’avventura
tra sos buscos, cuiles e camminos
pedrosos, traessende sos trainos
e isfidende sos bentos de s’altura.

Cun su pastore vigile e costante
fidele fia pius de su cane
custodia de su casu e de su pane
cunfortu a dogni tristu camminante.

In festas de campagna so istada
cun binos bonos, gustosos rostidos
e ateros pappares saboridos
cun allegra e potente cambarada.

Nd’hapo idu isplendores de manzanos
dae sas puntas altas d’Ennargentu
andende cun su sole e cun su entu
in sos giaros istios solianos.

So falada in atonzu a pianuras
luntanas, in sos largos istradones.
Tristos beulaian sos masones
ca lassaian sas caras alturas.

E deo in palas de su mere meu
cun pagu pane in s’istagione igraba
isfidende su entu, nie e aba
chi a cadinos bettaiat Deu.

Ma a sos primos annunzios d’eranu
torraia a s’altura. Ite festa
e it’isperu! Pusti sa tempesta
torraia a su logu meu sanu

Tra geladas funtanas cristallinas
a s’umbra de chercos mannos e castagnos.
Cantu fin feos sos logos istragnos
de fronte a sas alturas muntagninas.

Como a un’ala inutile m’han postu
cun ateras cosas bezzas in s’ungrone;
su mere meu chi fit campione
de corazzu e de forza in logu nostu

Est a palas frittidas, bezzu tantu
chi mancu dae sos fizos est miradu.
Ispettat paziente in cuss’istadu
s’ora chi nde lu lene a campusantu.